POROČILO KOMISIJE SVETU IN EVROPSKEMU PARLAMENTU o dejavnostih Evropskega raziskovalnega sveta in uresničevanju ciljev iz posebnega programa „Zamisli“ v letu 2011 /* COM/2012/0297 final */





1. Uvod in pravna podlaga Glavna naloga Evropskega raziskovalnega sveta (ERC), ki je bil ustanovljen s Sklepom Komisije 2007/134/ES[1], je izvajanje posebnega programa „Zamisli“ s skupnim proračunom 7,51 milijarde EUR. ERC sestavlja neodvisni znanstveni svet, pomaga pa mu posebna izvedbena struktura, ki se je preoblikovala v izvajalsko agencijo ERC (ERCEA)[2], ustanovljeno na podlagi splošnih pravil za izvajalske agencije. Odgovornost za izvajanje programa „Zamisli“ in podpiranje znanstvenega sveta je Komisija na agencijo prenesla leta 2008, samostojnost pa ji je bila dodeljena julija 2009. V skladu s členom 4.4 in Prilogo I k Odločbi Sveta o posebnem programu „Zamisli“ to letno poročilo Komisije, sestavljeno v sodelovanju z znanstvenim svetom ERC in izvajalsko agencijo ERC, predstavlja oceno dejavnosti in doseganja ciljev ERC v letu 2011, ki jo je izvedla Komisija. To poročilo je dopolnjeno s poročilom znanstvenega sveta o znanstvenem izvajanju in dosežkih programa v letu 2011[3]. 2. Strateške zadeve Znanstveni svet je odgovoren za določitev znanstvene strategije ERC, kar vključuje tudi izdelavo letnega delovnega programa „Zamisli“, najpomembnejšega strateškega dokumenta ERC. 2.1. Sheme financiranja Osrednji del delovnega programa „Zamisli“ sta dve shemi subvencij: Subvencije za začetek samostojne poti raziskovalca, ki podpirajo raziskovalce v zgodnji fazi njihove poklicne poti s ciljem zagotavljanja delovnih pogojev, ki jim omogočajo, da postanejo samostojni vodilni raziskovalci. Subvencije za priznane raziskovalce, ki so oblikovane za podpiranje izjemnih in uveljavljenih vodilnih raziskovalcev in jim zagotavljajo potrebna sredstva za nadaljnje delo njihovih skupin pri iskanju novih prodornih rešitev na njihovem raziskovalnem področju. Znanstveni svet je leta 2011 zaradi krepitve vloge ERC v inovacijski verigi od pionirskih raziskav do družbeno-ekonomskih koristi razvil in uvedel novo priložnost za subvencioniranje – potrditev modela – ki je na voljo dobitnikom subvencij ERC za razvoj inovacijskih zmožnosti, ki jih predstavljajo zamisli iz projektov, financiranih s sredstvi ERC. Svet želi s shemo zapolniti vrzel na področju financiranja v začetni fazi inovacije. 2.2. Delovni program 2011 za posebni program „Zamisli“ Delovni program 2011 za posebni program „Zamisli“ je izdelal znanstveni svet 14. aprila 2010, 19. julija 2010 pa ga je sprejela Komisija[4]. Delovni program je bil spremenjen tako, da vključuje novo priložnost za subvencioniranje, potrditev modela. Popravljeno različico, ki jo je znanstveni svet izdelal 29. novembra 2010, je Komisija sprejela 24. marca 2011[5]. Poleg uvedbe subvencij za potrditev modela je bila nekoliko prilagojena tudi znanstvena strategija: pogoji za upravičenost do subvencije za začetek samostojne poti raziskovalca so bili dodatno razširjeni, zdaj znašajo od 2 do 12 let po dokončanju doktorata (od 2 do 7 let za „začetnike“ in od 7 do 12 let za „konsolidatorje“). Manjša je tudi omejitev glede ponovne vloge; vložniki lahko zdaj ponovno zaprosijo na naslednjem razpisu, če je bilo ocenjeno, da njihov predlog presega prag kakovosti. Interdisciplinarno področje se je preimenovalo v „četrto področje“ z 10-odstotnim okvirnim proračunom. 2.3. Metodologija strokovnega ocenjevanja ERC uporablja strukturo odborov za strokovno ocenjevanje na visoki ravni, katerih člane izbere znanstveni svet ter vključujejo znanstvenike, inženirje in strokovnjake iz EU in zunaj nje. Ti odbori pokrivajo vse raziskovalne discipline in so organizirani v okviru treh glavnih raziskovalnih področij: fizikalne in tehniške vede, biološke vede ter družbene in humanistične znanosti. Tako kot pri prejšnjih razpisih je bilo za obe shemi, shemo za raziskovalce na začetku samostojne poti in shemo za priznane raziskovalce, 25 odborov. Predloge za potrditev modela je ocenjevala posebna skupina strokovnih ocenjevalcev, ki so delovali na daljavo. 3. Izvajanje programa Pri izvajanju programa so bile v letu 2011 v celoti izvršene obveznosti v višini več kot 1,3 milijarde EUR (celotna obveznost) in plačila v višini 725 milijonov EUR, kar predstavlja 100 % operativnih odobritev posebnega programa „Zamisli“ za leto 2011. Okrog 2,2 % operativnega proračuna sta bila porabljena za upravljanje. 3.1. Subvencije Od delovnega programa 2008 naprej vključujejo razpisi ERC enostopenjski prijavni postopek, po katerem morajo vložniki predložiti celotni predlog, in dvostopenjski postopek ocenjevanja. Subvencije se dodelijo za najboljše predloge odvisno od razpoložljivega proračuna. Ponudba se oblikuje na podlagi samega predloga in financiranja, priporočenega v okviru strokovnega ocenjevanja. 3.1.1. Subvencije ERC za začetek samostojne poti raziskovalca Razpis za subvencije ERC za začetek samostojne poti raziskovalca za leto 2011 je bil objavljen julija 2010 z okvirnim proračunom, ki je znašal 661 milijonov EUR. Prejetih je bilo skupno 4 080 predlogov, od tega 1 690 s področja fizikalnih in tehniških ved, 1 440 s področja bioloških ved ter 950 s področja družbenih in humanističnih znanosti. Za financiranje je bilo izbranih skupno 485 predlogov s skupnim proračunom več kot 670 milijonov EUR in skupno povprečno odobreno subvencijo okrog 1,4 milijona EUR. Razpis za subvencije za začetek samostojne poti raziskovalca za leto 2012 je bil objavljen julija 2011 z okvirnim proračunom, ki je znašal 730 milijonov EUR. Prejetih je bilo skupno 4 741 predlogov: 2 058 oziroma 43 % predlogov s področja fizikalnih in tehniških ved, 1 653 oziroma 35 % predlogov s področja bioloških ved ter 1 030 oziroma 22 % predlogov s področja družbenih in humanističnih znanosti, kar predstavlja podobno razdelitev kot pri razpisu za začetek samostojne poti raziskovalca za leto 2011 in enakem razpisu za leto 2010. 3.1.2. Subvencije ERC za priznane raziskovalce Razpis za subvencije ERC za priznane raziskovalce za leto 2011 je bil objavljen novembra 2010 z okvirnim proračunom, ki je znašal 661 milijonov EUR. Prejetih je bilo skupno 2 284 predlogov, od tega 917 s področja fizikalnih in tehniških ved (40 %), 789 (35 %) s področja bioloških ved ter 578 s področja družbenih in humanističnih znanosti (25 %). V postopku ocenjevanja je bilo za financiranje izbranih 294 predlogov s skupnimi dodeljenimi sredstvi v višini okrog kot 700 milijonov EUR, pri čemer je skupna povprečna odobrena subvencija znašala 2,4 milijona EUR. Razpis za subvencije ERC za priznane raziskovalce za leto 2012 je bil objavljen novembra 2011 z roki, določenimi med februarjem in aprilom 2012, in okvirnim proračunom, ki je znašal 680 milijonov EUR. 3.1.3. Potrditev modela ERC Prvi razpis za potrditev modela je bil objavljen marca 2011 z okvirnim proračunom 10 milijonov EUR, pri čemer je bila za vsak krog ocenjevanja po dveh rokih za predložitev predlogov, junija oziroma novembra 2011, namenjena približno polovica tega zneska. Za financiranje potrditve modela so lahko zaprosili le raziskovalci, ki so že prejeli subvencijo ERC za začetek samostojne poti raziskovalca ali subvencijo za priznanega raziskovalca. V prvem roku je prispelo skupaj 78 predlogov, od katerih je bilo 73 upravičenih za ocenjevanje, po področjih prvotne subvencije ERC, ki jo je imel vložnik, so bili razporejeni tako: 58 % s področja fizikalnih in tehniških ved, 34 % s področja bioloških ved ter 8 % s področja družbenih in humanističnih znanosti. V ocenjevanju je bilo za financiranje izbranih 30 predlogov. V drugem roku je prispelo skupaj 73 predlogov, od katerih je bilo 67 upravičenih za ocenjevanje, po področjih prvotne subvencije ERC, ki jo je imel vložnik, so bili razporejeni tako: 61 % s področja fizikalnih in tehniških ved, 34 % s področja bioloških ved ter 5 % s področja družbenih in humanističnih znanosti. 3.2. Programski odbor Programski odbor posebnega programa „Zamisli“ poleg svojih formalnih nalog opravlja pomembno vlogo komunikacijskega omrežja med državami članicami in pridruženimi državami sedmega okvirnega programa, znanstvenim svetom, generalnim sekretarjem ERC ter Komisijo. V letu 2011 so sestanki programskega odbora potekali 5. aprila in 24. oktobra. 3.3. Pregled izpolnjevanja etičnih meril V letu 2011 je bilo v preučevanje etičnih vidikov vključenih skupaj 55 zunanjih strokovnjakov, ki so preučili vse predloge, pri čemer je bilo le pri treh predlogih ugotovljeno, da zadevajo človeške zarodne izvorne celice. Ti predlogi bodo poslani Komisiji za dokončanje postopka. 3.4. Pritožbe Leta 2011 je bilo prejetih 234 pritožb, kar predstavlja 3,6 % predloženih predlogov in pomeni precejšnje zmanjšanje glede na 4,6 % v letu 2010. Uspešni sta bili dve pritožbi, ki sta bili posledica napak pri individualni oceni na prvi stopnji postopka ocenjevanja. V obeh primerih je bil izveden celotni postopek ponovnega ocenjevanja, v katerem je bilo ugotovljeno, da bi morala biti oba predloga uvrščena v ožji izbor za financiranje; na podlagi tega sta bila predloga izbrana za subvencioniranje. 3.5. Obveščanje V letu 2011 je ERC okrepil dejavnosti ozaveščanja o možnostih financiranja v Evropi in zunaj nje s prisotnostjo in sodelovanjem na večjih mednarodnih raziskovalnih konferencah in razstavah ter kariernih sejmih in delavnicah, medtem ko se je prepoznavnost projektov, ki jih financira ERC, povečala v splošni javnosti in medijih. V Evropi je ERC sodeloval na letnih srečanjih Evropske organizacije za molekularno biologijo na Dunaju in Evropskega sociološkega združenja v Ženevi, na kongresu Zveze evropskih biokemijskih društev v Torinu, na kariernem sejmu delovnih mest s področja naravoslovnih znanosti v Londonu, na srečanju uslužbencev za odnose z javnostjo in obveščanje evropskih univerz v Pragi, na konferenci Padajoči zidovi v Berlinu ter na Konvenciji inovacij, ki je potekala v Bruslju. Posebna prizadevanja so bila namenjena državam z nizko udeležbo v shemah ERC. V času predsedovanja Madžarske Evropski uniji je ERC skupaj z madžarsko Akademijo znanosti junija v Budimpešti organiziral pomembno konferenco „Spodbujanje raziskovalne odličnosti v Evropi“. Poudarek je bil na najboljših raziskovalcih, ki so uspeli pridobiti zelo konkurenčne subvencije ERC. Mnenja so prispevali izbrani prejemniki subvencij ERC, tudi prejemnik Nobelove nagrade 2010, Konstantin Novoselov. V Rigi (Latvija) je bila v sodelovanju z nacionalno Akademijo znanosti organizirana javna predstavitev ERC. Na Poljskem so poljske nacionalne in regionalne kontaktne točke organizirale niz delavnic za ozaveščanje. 25. maja 2011 je bil ERC povabljen k izmenjavi mnenj z Odborom za industrijo, raziskave in energetiko (ITRE) Evropskega parlamenta. Izmenjava mnenj je potekala tudi na Svetu za konkurenčnost 30. septembra 2011 med komisarjem za raziskave, inovacije in znanost ter predsednikom ERC. Zunaj Evrope je bil ERC ponovno prisoten v nekaj prednostnih državah, in sicer v ZDA (Evropski karierni sejem MIT, Ameriško združenje za napredek znanosti, letno srečanje Združenja za nevroznanost, Ameriško združenje za raziskovanja raka, mednarodna konferenca Bio, srečanje Ameriškega geofizičnega združenja), na Kitajskem (obisk v raziskovalnih organizacijah in univerzah v Pekingu), v Indiji (Indijski znanstveni kongres v Chennai in sodelovanje v kampanji EU, ki jo je organizirala delegacija EU po vsej državi) ter Braziliji (Sao Paulo in Brasilia) ob 60. obletnici agencije za raziskovalne ustanove Brazilije. Člani znanstvenega sveta in osebje izvajalske agencije so prispevali k mnogim od teh dogodkov za obveščanje in ozaveščanje ter se udeležili drugih znanstvenih kongresov v EU in drugih delih sveta (kot je letno srečanje Ameriškega združenja za celično biologijo v Denverju, ZDA, letna konferenca Ameriškega antropološkega združenja v Montrealu ter jesensko srečanje Združenja za raziskovanje materialov v Varšavi). ERC je bil vse leto deležen pozornosti medijev v Evropi in po vsem svetu kot organizacija in tudi prek projektov, ki jih financira, ter prejemnikov subvencij. Rezultat medijskih dogodkov je bilo precejšnje število člankov v znanstvenih in splošnejših medijih (več kot 1 900 omemb) ter številna sporočila za javnost in posodobitve, ki so bile poslane medijem. Objavljeni so bili številni intervjuji s predsednikom, generalnim sekretarjem ali člani znanstvenega sveta ERC, tudi v večjih dnevnikih. Objavljene so bile tri „posebne novice“ na podlagi novic ob dnevu Alzheimerjeve bolezni, mesecu ozaveščanja o raku dojk in Konferenci Združenih narodov o podnebnih spremembah v Durbanu. ERC je nacionalne kontaktne točke (NCP) s sedežem po vsej Evropi, ki imajo vlogo posrednika informacij potencialnim vložnikom, ves čas obveščal o dogodkih in razpisih. Septembra je bila objavljena popolnoma nova spletna stran z novim videzom in zaznavo, novo postavitvijo, jasnejšim in uporabniku prijaznejšim krmarjenjem, dodanimi funkcijami in bolj dinamičnim pristopom. Trimesečno elektronsko glasilo „ideas“, ki je bilo prvič izdano marca, nudi podrobnejše informacije in predstavitve dosežkov, projektov, prejemnikov subvencij in partnerjev ERC. 3.6. Spremljanje, presoja in ocenjevanje posebnega programa „Zamisli“ Ocena najpomembnejših rezultatov ERC je bila pripravljena skupaj s predhodno oceno učinkov predloga Komisije o programu Obzorje 2020, naslednjem okvirnem programu za raziskave in inovacije[6]. Ugotovitve iz te ocene so: · Do konca leta 2011 je bilo v 470 prestižnih raziskovalnih institucijah v Evropi začetih in v izvajanju več kot 2 000 pionirskih raziskovalnih projektov. · Od leta 2011 je šestintrideset prejemnikov subvencij ERC prejelo prestižne mednarodne znanstvene nagrade, med njimi 4 Nobelove nagrade in 3 Fieldsove medalje. · Število člankov, ki navajajo financiranje ERC, v strokovno pregledanih revijah se je povečalo z več kot 1 200 leta 2010 na več kot 1 750 leta 2011, od leta 2008 je bilo skupaj objavljenih več kot 3 400 člankov. To je mogoče pripisati naraščajočemu številu projektov in večji zrelosti projektov, ki prinašajo več rezultatov. · Če se osredotočimo na članke v dveh največkrat citiranih znanstvenih revijah (Nature in Science), se lahko vidi, da se sled ERC naglo povečuje. V letu 2011 so bile v Nature ali Science vsak teden objavljene ugotovitve iz vsaj enega projekta, ki ga financira ERC. To ustreza objavam vsaka dva tedna v letu 2010 oziroma vsakih sedem tednov leta 2009. Leta 2010 so Komisija, izvajalska agencija ERC in znanstveni svet sprejeli ukrepe glede priporočil za pregled struktur in mehanizmov ERC[7]. V Sklepu o spremembi Sklepa o ustanovitvi Evropskega raziskovalnega sveta[8] je Komisija potrdila ukrepe za lokalno podpiranje predsednika in podpredsednikov znanstvenega sveta na njihovih delovnih mestih ter kot priznanje za osebna prizadevanja članov znanstvenega sveta in časa, ki ga morajo posvetiti opravljanju nalog za ERC, uvedla plačilo honorarjev za njihovo udeležbo na plenarnih zasedanjih znanstvenega sveta. S tem sklepom je bil ustanovljen tudi stalni odbor za izbor, ki izbira prihodnje člane znanstvenega sveta. Ti ukrepi so postali operativni in prejeli proračun ob spremembi delovnega programa Zamisli marca 2011[9]. Ob upoštevanju okvirnega programa Obzorje 2020 je Komisija pod vodstvom ERC in v tesnem sodelovanju z znanstvenim svetom opravila dodatno presojo trajnostnih rešitev, usmerjenih v prihodnost. Za presojo je bila pooblaščena delovna skupina, ki je bila ustanovljena decembra 2010 in je vključevala predstavnike znanstvenega sveta, odbora za pregled ERC in Komisije[10]. Poročilo delovne skupine ERC je bilo objavljeno 12. julija 2011[11] ter poslano Svetu in Evropskemu parlamentu. Najpomembnejša ugotovitev iz poročila je, da je v obdobju programa Obzorje 2020 prihodnost ERC bolje zagotovljena v okviru strukture izvajalske agencije. Poročilo je zelo usklajeno s sklepnimi ugotovitvami pregleda ERC leta 2009. Potrjuje izjemni dosedanji uspeh ERC in predlaga ukrepe za izboljšanje njegovega delovanja. Ena od priporočenih novosti je zagotovitev predsednika ERC z navideznim polnim delovnim časom v Bruslju, kar bo odpravilo potrebo po generalnem sekretarju ERC. Priporočila delovne skupine so bila vključena v predloge Komisije o posebnem programu za izvajanje Obzorij 2020[12]. 4. Struktura Evropskega raziskovalnega sveta 4.1. Znanstveni svet Prenova tretjine članov znanstvenega sveta je začela veljati januarja 2011 in je bila predstavljena v letnem poročilu za lansko leto[13]. Stalni odbor za izbor nadaljuje z iskanjem prihodnjih članov in je decembra 2011 objavil posvetovanje z znanstveno skupnostjo[14] za naslednjo izbiro, ki bo oktobra 2012. Po prenovi znanstvenega sveta sta bila prof. Pavel Exner in prof. Carl-Henrik Heldin, ustanovna člana znanstvenega sveta, izvoljena za podpredsednika[15]. Leta 2011 je znanstveni svet izbral prof. Donalda Brucea Dingwella, profesorja eksperimentalne vulkanologije na Univerzi Ludwiga-Maximiliana v Münchnu, za tretjega generalnega sekretarja, ki je nasledil Ernsta-Ludwiga Winnackerja in Andreua Mas-Colella. Prof. Dingwell je nastopil službo 1. septembra 2011[16]. Znanstveni svet je imel leta 2011 pet plenarnih zasedanj, od teh sta dve potekali zunaj Bruslja: junija v Budimpešti (Madžarska) in oktobra v Rigi (Latvija). Povzetek plenarnih zasedanj je objavljen na spletni strani ERC[17]. Poleg plenarnih zasedanj so se člani znanstvenega sveta sestajali tudi v delovnih skupinah, ki so obravnavale posebna vprašanja. V letu 2011 je izvajalska agencija organizirala različna srečanja delovnih skupin ERC za „inovacije in odnose z industrijo“, „internacionalizacijo“ in „uravnoteženo zastopanost obeh spolov“. Delovne skupine opravljajo analize in s predlogi, ki jih znanstveni svet sprejme na plenarnih zasedanjih, prispevajo k znanstveni strategiji ERC, pri čemer ti predlogi zadevajo področja, za katera so skupine pooblaščene: preučujejo povezavo med ERC in industrijskim/poslovnim sektorjem ter vpliv raziskav, ki jih financira ERC, na inovacije; oblikujejo stališče ERC o odprtem dostopu; preučujejo ustrezne mehanizme, ki bi povečali sodelovanje neevropskih raziskovalcev, zlasti iz Brazilije, Rusije, Indije in Kitajske (države BRIK), v shemah ERC; zagotavljajo, da ERC z uravnoteženostjo med spoloma dobitnikov subvencij predstavlja zgled na tem področju. Znanstveni svet ima dva stalna odbora, enega za strokovno ocenjevanje in drugega za navzkrižje interesov in neznanstveno ravnanje. Izvajalska agencija je skupaj s člani skupin pripravila serijo delovnih dokumentov z analizami in ključnimi sporočili o posebnih vprašanjih, s katerimi se ukvarjajo delovne skupine in stalna odbora. Da bi se ohranila povezava med ERC ter Evropsko komisijo in izvajalsko agencijo, se predsednik in podpredsedniki znanstvenega sveta, generalni sekretar ERC in direktor agencije redno srečujejo kot odbor ERC. Teh zasedanj se udeležujejo tudi visoki vodstveni uslužbenci agencije. Leta 2011 se je odbor desetkrat sestal v Bruslju, zlasti da bi pripravil oziroma nadalje obravnaval zasedanja znanstvenega sveta. Plenarna zasedanja znanstvenega sveta in zasedanja njegovih članov z interesnimi skupinami ERC se pripravljajo ob organizacijski in upravni podpori izvajalske agencije. Agencija nudi tudi nasvete in pripravlja analize, s katerimi podpira znanstveni svet pri izpolnjevanju njegovih nalog, opisanih v Prilogi I k posebnemu programu „Zamisli“, ter nudi podporo operativnim dejavnostim delovnih skupin in stalnih odborov sveta. 4.2. Izvajalska agencija ERC Od julija 2009 je agencija odgovorna za vse vidike upravnega izvajanja in izvedbo programa, kot je določeno v delovnem programu. Dejavnosti agencije nadzoruje pripravljalni odbor, ki ga je imenovala Komisija. V skladu s sklepi delovne skupine ERC je bilo članstvo pripravljalnega odbora spremenjeno, tako da vključuje dva člana znanstvenega sveta, prof. Sierda Cloetingha in prof. Tomasza Dietla, kot zunanja člana. Odboru predseduje generalni direktor Generalnega direktorata za raziskave in inovacije, generalni sekretar ERC pa ima status opazovalca. Pripravljalni odbor se je leta 2011 sestal štirikrat ter sprejel sklepe v zvezi z letnim delovnim programom, proračunom in računovodskimi izkazi agencije. Na vsakem sestanku je od direktorja agencije dobil podrobno poročilo o napredku. 4.2.1. Osebje agencije Operativni proračun za leto 2011 je bil osnova za kadrovski načrt, v katerem je bila predvidena zaposlitev 100 začasnih uslužbencev, ter proračun za 253 pogodbenih sodelavcev in 7 napotenih nacionalnih strokovnjakov, s čimer se je število uslužbencev povečalo na 360. Konec decembra 2011 je bilo v agenciji skupno zaposlenih 350 uslužbencev: 97 začasnih in 245 pogodbenih uslužbencev ter 8 napotenih nacionalnih strokovnjakov. Statistični podatki iz decembra 2011 kažejo, da je v agenciji zaposlenih 36 % moških in 64 % žensk. Kar zadeva uravnoteženost med spoloma pri visoko specializiranem osebju (začasni uslužbenci in pogodbeni uslužbenci iz funkcionalne skupine IV), 54 % mest zasedajo ženske. Konec leta 2011 so bili v izvajalski agenciji ERC zaposleni državljani iz 24 držav članic. Pablo Amor je 1. januarja 2011 kot začasni direktor izvajalske agencije ERC nasledil Jacka Mettheya. 5. Sklepne ugotovitve in izgledi za leto 2012 Raziskovalna skupnost je subvencije ERC dobro sprejela. ERC je od ustanovitve leta 2007 zaključil osem razpisov za zbiranje predlogov v okviru sheme za raziskovalce na začetku samostojne poti in sheme za priznane raziskovalce. Natečaji so prinesli več kot 26 000 predlogov, od teh jih je bilo na podlagi strogega strokovnega ocenjevanja za financiranje izbranih več kot 2 500. Leta 2012 bo znanstveni svet uvedel subvencije za sinergije, ki bodo majhnim skupinam raziskovalcev omogočile združevanje komplementarnih veščin, znanja in virov, da bi skupaj obravnavali raziskovalne probleme na področju pionirskega znanja in presegli raven, ki jo lahko posamezni raziskovalci dosežejo sami. Subvencije za sinergije se uvajajo poskusno s proračunom 150 milijonov EUR[18]. Leta 2012 bodo v Evropskem parlamentu in Svetu potekale tudi razprave o predlogih Komisije glede programa Obzorje 2020. Ena od najpomembnejših ambicij programa Obzorje 2020 je podpreti položaj EU kot vodilne svetovne sile na področju znanosti z namenskim proračunom 24,6 milijarde EUR, ki vključuje tudi 77-odstotno povečanje finančnih sredstev za ERC. Povečanje proračuna ERC bo omogočilo podpiranje več najboljših raziskovalcev in njihovih pionirskih zamisli ter zlasti zagotavljanje dolgoročne prihodnosti za mlade raziskovalce. Leta 2012 bo izvajalska agencija ERC zaključila triletno obdobje samostojnega delovanja in bo vključena v zunanje ocenjevanje, ki bo obsegalo tudi analizo stroškov in koristi. Poročilo o ocenjevanju bo poslano Evropskemu parlamentu, Svetu in Računskemu sodišču. [1] UL L 57, 24.2.2007, str. 14. [2] 2008/37/ES: Sklep Komisije z dne 14. decembra 2007 o ustanovitvi „Izvajalske agencije Evropskega raziskovalnega sveta“ za upravljanje posebnega programa Skupnosti „Zamisli“ na področju pionirskih raziskav pri uporabi Uredbe Sveta (ES) št. 58/2003 (UL L 9, 12.1.2008, str. 15). [3] http://erc.europa.eu/sites/default/files/document/file/erc_annual_report_2011.pdf [4] C(2010)4898 z dne 19.7.2010, neobjavljen [5] C(2011)1848 z dne 24.3.2011, neobjavljen [6] COM(2011) 809 konč., z dne 30.11.2011 [7] Poročilo odbora za pregled: Towards a world class Frontier Research Organisation: Review of the European Research Council’s Structures and Mechanisms (Na poti k organizaciji za pionirske raziskave svetovnega merila: Pregled struktur in mehanizmov Evropskega raziskovalnega sveta) (23. julija 2009). http://erc.europa.eu/index.cfm?fuseaction=page.display&topicID=158 Odgovor Komisije: Sporočilo Komisije Svetu in Parlamentu C(2009) 552 konč. z dne 22. oktobra 2009 http://ec.europa.eu/research/evaluations/pdf/archive/other_reports_studies_and_documents/commission_communication_on_the_erc_review_-_22_october_2009.pdf [8] Sklep 2011/12/EU z dne 12.1.2011, UL L 9, 13.1.2011, str. 5 [9] C(2011) 1848 z dne 24.3.2011, neobjavljen [10] Sporočilo za javnost IP/10/1759 http://europa.eu/rapid/pressReleasesAction.do?reference=IP/10/1759&format=HTML&aged=0&language=EN&guiLanguage=fr [11] http://erc.europa.eu/about-erc/reviews-and-development-erc [12] COM(2011) 811 konč., z dne 30.11.2011 [13] COM(2011) 497 z dne 17.8.2011 [14] http://ec.europa.eu/research/index.cfm?pg=newsalert&lg=en&year=2011&na=na-121211 [15] http://erc.europa.eu/pdf/ERC_Press_release_Vice-Presidents.pdf [16] http://erc.europa.eu/pdf/ERC_Press_release_New_Secretary_General.pdf [17] http://erc.europa.eu/about-erc/organisation [18] http://ec.europa.eu/research/fp7/pdf/wp2012/wp2012_ideas_en.pdf